b'\n_START_ARTICLE_\nElektrinis paspirtukas\n_START_PARAGRAPH_\nElektrinis paspirtukas (angl. electric kick scooter) \xe2\x80\x93 sausumos transporto priemon\xc4\x97, \xc5\xbemogaus j\xc4\x97ga ir elektriniu varikliu varomas paspirtukas, tinkamas \xc4\xafveikti miesto atstumams. Paprastai variklis u\xc5\xbesiveda, jeigu pirmiausia paspirtukas trump\xc4\x85 atstum\xc4\x85 pastumiamas koja._NEWLINE_\xc4\xaeprastais elektriniais paspirtukais va\xc5\xbeiuojama stovint, jie yra kompakti\xc5\xa1ki, greitai sulankstomi, tod\xc4\x97l lengvai transportuojami. \xc5\xa0i\xc4\x85 priemon\xc4\x99 galima ne\xc5\xa1tis rankoje, \xc4\xafsikelti \xc4\xaf vie\xc5\xa1\xc4\x85j\xc4\xaf transport\xc4\x85 ar pad\xc4\x97ti \xc4\xaf automobilio baga\xc5\xbein\xc4\x99. Patogu tuo atveju, jeigu va\xc5\xbeiuojama automobiliu, ta\xc4\x8diau, j\xc4\xaf palikus stov\xc4\x97jimo aik\xc5\xa1tel\xc4\x97je, reikia jud\xc4\x97ti po miesto centr\xc4\x85._NEWLINE_Naujausi paspirtukai gali tur\xc4\x97ti kelias vairavimo funkcijas, kruizo kontrol\xc4\x97s prietais\xc4\x85, patogi\xc4\x85 s\xc4\x97dyn\xc4\x99, priekinius ir galinius stabd\xc5\xbeius, amortizatorius, LED \xc5\xbeibintus. \xc4\xaerengiama elektronin\xc4\x97 grei\xc4\x8dio svirtis su LCD ekran\xc4\x97liu, rodan\xc4\x8diu va\xc5\xbeiavimo greit\xc4\xaf, nuva\xc5\xbeiuot\xc4\x85 atstum\xc4\x85, akumuliatoriaus b\xc5\xabsen\xc4\x85, grei\xc4\x8dio re\xc5\xbeim\xc4\x85, odometr\xc4\x85. Pilnai pakrautu akumuliatoriumi galima nuva\xc5\xbeiuoti ik 45 km. Naudojama kinetin\xc4\x97s energijos regeneravimo sistema, padidinanti akumuliatoriaus autonomij\xc4\x85.\n_START_SECTION_\nDalyvavimas vie\xc5\xa1ajame eisme\n_START_PARAGRAPH_\nElektriniai paspirtukai \xe2\x80\x93 paspirtuko ir motorolerio derin\xc4\xaf primenan\xc4\x8dios elektrin\xc4\x97s transporto priemon\xc4\x97s \xe2\x80\x93 pagal savo technines charakteristikas priskiriami ne elektriniams dvira\xc4\x8diams, o mopedams, nes \xc5\xa1i\xc5\xb3 transporto priemoni\xc5\xb3 did\xc5\xbeiausias projektinis greitis gali vir\xc5\xa1yti 25 kilometrus per valand\xc4\x85, o did\xc5\xbeiausia naudingoji galia \xe2\x80\x93 siekti daugiau kaip 1kW. Lietuvoje tok\xc4\xaf elektrin\xc4\xaf paspirtuk\xc4\x85 \xc4\xafregistravus \xe2\x80\x9eRegitroje\xe2\x80\x9c ir turint vairuotojo pa\xc5\xbeym\xc4\x97jim\xc4\x85, juo galima va\xc5\xbeiuoti vie\xc5\xa1ajame eisme.'